รัฐบาลไทย-ข่าวทำเนียบรัฐบาล-นายกฯ มอบสารการฟื้นฟูหลักนิติธรรม วาระแห่งชาติของไทย ในงานเวทีสาธารณะด้านหลักนิติธรรม Rule of Law Forum ย้ำการมีหลักนิติธรรมจะเป็นหนึ่งในกลไกสำคัญที่ช่วยขจัดคอรัปชันให้หมดไปได้
วันศุกร์ที่ 5 มกราคม 2567
05/01/2567
นายกฯ มอบสารการฟื้นฟูหลักนิติธรรม วาระแห่งชาติของไทย ในงานเวทีสาธารณะด้านหลักนิติธรรม Rule of Law Forum ย้ําการมีหลักนิติธรรมจะเป็นหนึ่งในกลไกสําคัญที่ช่วยขจัดคอรัปชันให้หมดไปได้
นายกฯ มอบสารการฟื้นฟูหลักนิติธรรม วาระแห่งชาติของไทย ในงานเวทีสาธารณะด้านหลักนิติธรรม Rule of Law Forum ย้ําการมีหลักนิติธรรมจะเป็นหนึ่งในกลไกสําคัญที่ช่วยขจัดคอรัปชันให้หมดไปได้
นายชัย วัชรงค์ โฆษกประจําสํานักนายกรัฐมนตรี เผยว่า วันนี้ (5 มกราคม 2567) เวลา 13.45 น. นายเศรษฐา ทวีสิน นายกรัฐมนตรีและรัฐมนตรีว่าการกระทรวงการคลัง มอบสารการฟื้นฟูหลักนิติธรรม วาระแห่งชาติของไทย ในงานเวทีสาธารณะด้านหลักนิติธรรม (Rule of Law Forum: Investing in the Rule of Law for a Better Future) ที่จัดขึ้นโดยสถาบันเพื่อการยุติธรรมแห่งประเทศไทย (องค์การมหาชน) (Thailand Institute of Justice: TIJ) ร่วมกับ The World Justice Project (WJP) ณ ห้องประชุม Conference Hall ชั้น 2 สถาบันเพื่อการยุติธรรมแห่งประเทศไทย ถนนแจ้งวัฒนะ เขตหลักสี่ กรุงเทพฯ โดยนายกรัฐมนตรีได้มอบสารฯ ดังนี้
สวัสดีปีใหม่ครับ ขอบคุณทุกหน่วยงานที่ร่วมกันจัดงานเวทีสาธารณะด้านหลักนิติธรรมในครั้งนี้ให้เกิดขึ้นได้ เรื่อง นิติธรรมถูกพูดถึงในเวทีโลกของสหประชาชาติว่ามีความสําคัญและควรบรรจุไว้เป็นเป้าหมายหนึ่งของเป้าหมายการพัฒนาที่ยั่งยืน (SDGs) ด้วย และจะมาช่วยพัฒนาประเทศเราได้ ทุกท่านครับ แม้ระยะเวลา 4 ปีของรัฐบาลอาจไม่ยาวนักเมื่อเทียบกับขนาดของปัญหา แต่ผมมีความตั้งใจอย่างยิ่งที่จะปักหมุดการทํางานและเริ่มทําให้เรื่องนี้มีพัฒนาการเกิดขึ้นอย่างเป็นรูปธรรมชัดเจน และสามารถดําเนินการได้อย่างมั่นคงต่อเนื่องไปในอนาคต
วันนี้ รัฐบาลได้รับเกียรติจากองค์กรนานาชาติอีกแห่งหนึ่งที่สําคัญนอกเหนือจากสหประชาชาติ คือ The World Justice Project หรือ WJP ซึ่งเป็นหนึ่งในองค์กรร่วมจัดงานในวันนี้ เข้ามาทําให้หลักนิติธรรมสามารถกําหนดประเด็นที่เป็นรูปธรรม จับต้องได้ วัดผลได้ ด้วยการสํารวจค่าคะแนนดัชนีชี้วัดหลักนิติธรรม หรือ Rule of Law Index เป็นประจําทุกปี ซึ่งจะกลายเป็น Feedbacks กลับมาหาหน่วยงานรัฐและหน่วยงานอื่น ๆ เพื่อสะท้อนถึงเสียงของประชาชน และองค์กรชั้นนําอีกมากมาย
การฟื้นฟูหลักนิติธรรม จะทําให้ประเทศไทยมี Ease of Doing Business ที่ดีขึ้น เป็นการฟื้นฟูความเชื่อมั่นให้กับหมู่นักลงทุนและบริษัทยักษ์ใหญ่ระดับโลก เพราะการลงทุนของเขาจะได้รับการปฏิบัติบนหลักกฎหมายอย่างเป็นธรรม อีกด้านหนึ่ง การมีหลักนิติธรรมจะเป็นหนึ่งในกลไกที่สําคัญที่ช่วยในการขจัดคอรัปชันให้หมดไปได้ ทําให้คนทําผิดไม่สามารถกระทําผิดได้ ในขณะเดียวกันก็สร้างแรงจูงใจให้ข้าราชการ นักการเมือง ประชาชน กล้าที่จะร้องเรียน เป็นการสนับสนุนการป้องกันและปราบปรามการคอรัปชันไปพร้อม ๆ กัน
อีกประเด็นหนึ่งที่ช่วยเสริมความโปร่งใสได้ คือการนําเทคโนโลยี การทํา Open Government มาเสริมความโปร่งใสให้กับส่วนราชการ ซึ่งจะให้ความสําคัญต่อการวางโครงสร้างพื้นฐานด้านข้อมูลและการเปิดชุดข้อมูลของหน่วยงานรัฐที่ทําให้เข้าถึงได้แบบ Open data ทําให้ประชาชนทุกคนเข้าถึง วิเคราะห์ และสะท้อนเสียงกลับมา เปรียบเสมือนการเป็นหุ้นส่วนกับภาครัฐในการพัฒนา
ทุกท่านครับ การทํางานเพื่อพัฒนาหลักนิติธรรมให้มีประสิทธิภาพนั้น เป็นเรื่องที่ยาก ต้องดําเนินการอย่างต่อเนื่อง และต้องใช้เวลา แต่วันนี้ ผมก็ดีใจที่เราได้เริ่มทํา เริ่มจุดประกายให้เกิดขึ้นได้ และผมขอให้เวทีในวันนี้ประสบความสําเร็จ ทําให้ทุกภาคส่วนตระหนักถึงความสําคัญและยินดีเข้ามาเป็นส่วนหนึ่งของการขับเคลื่อนเพื่อฟื้นฟูหลักนิติธรรมของประเทศไทยไปด้วยกันครับ ขอบคุณครับ